钦定古今图书集成/明伦汇编/闺媛典/第047卷 > 完颜长乐妻蒲察氏
## 钦定古今图书集成/明伦汇编/闺媛典/第047卷 > 完颜长乐妻蒲察氏

按《金史列女传》：“蒲察氏，字明秀，鄜州人，讷申之女，完
颜长乐之妻也。哀宗迁归德，以长乐为总领，将兵扈
从。将行，属蒲察氏曰：‘无他言，夫人慎毋辱此身’。明秀
曰：‘君第致身事上，无以妾为念，妾必不辱’。长乐一子
尚幼，出妻柴氏所生也，明秀抚育如己子。崔立之变，
驱从官妻子于省中，入自阅之。蒲察氏闻，以幼子付”
婢仆，且与之金币，亲具衣棺祭物，与家人诀曰：“崔立
不道，强人妻女，兵在城下，吾何以逃，惟一死不负吾
夫耳。汝等惟善养幼子。”遂自缢而死，时年二十七。